Βίντεο από την επιχείρηση της αστυνομίας σε γνωστό κέντρο διασκέδασης στο Γκάζι, τα ξημερώματα της Κυριακής, δόθηκε στη δημοσιότητα τη Δευτέρα.

Σύμφωνα με την Ελληνική Αστυνομία, κατά τη διάρκεια της επιχείρησης, συνελήφθησαν 10 άτομα, εκ των οποίων οι πέντε αλλοδαποί.

Σύμφωνα με όσα έχουν γίνει γνωστά, οι Αρχές προχώρησαν στις συλλήψεις για κατοχή ναρκωτικών ουσιών.

Το συγκεκριμένο κλαμπ, στο οποίο συχνάζουν κυρίως νέοι, αφού παίζει ηλεκτρονική μουσική, είχε μπει σύμφωνα με το «Star» που έδωσε στη δημοσιότητα και το βίντεο, εδώ και καιρό στο στόχαστρο της αστυνομίας, καθώς υπήρχαν πληροφορίες για κατοχή και διακίνηση ναρκωτικών στο εσωτερικό του.

Μάλιστα, ο τηλεοπτικός σταθμός έδωσε στη δημοσιότητα βίντεο – ντοκουμέντο από την αστυνομική έφοδο στο κατάστημα.

Το χρονικό του «ντου»

Ειδικότερα, τα ξημερώματα της Κυριακής, οι αστυνομικοί εισέβαλαν στο κέντρο διασκέδασης, ακινητοποίησαν και άσκησαν σωματικό έλεγχο σε θαμώνες, υπαλλήλους και στους ιδιοκτήτες του γνωστού μπαρ.

Σύμφωνα με την αστυνομία, συνελήφθησαν έξι πελάτες, στην κατοχή των οποίων βρέθηκαν ποσότητες κοκαΐνης, ηρωίνης, κάνναβης, MDMA και φαρμακευτικά δισκία, καθώς και υπάλληλος του κέντρου διασκέδασης, που κατείχε τρεις συσκευασίες κοκαΐνης συνολικού μικτού βάρους 2,8 γραμμάριων και οι ιδιοκτήτες του κέντρου.

Παράλληλα, στο δάπεδο του κέντρου εντοπίστηκαν ποσότητες κοκαΐνης, κάνναβης, MDMA και ecstasy, τις οποίες πέταξαν οι κάτοχοί τους.

Συνολικά, βρέθηκαν και κατασχέθηκαν: 12,6 γραμ. κάνναβη και 3,5 γραμ. κοκαΐνη, 1,7 γραμ. ηρωίνη, 3,2 γραμ. MDMA, 2 δισκία ecstasy, καθώς και 20 δισκία φαρμακευτικού σκευάσματος.

Οι δέκα συλληφθέντες, με τη δικογραφία που σχηματίστηκε σε βάρος τους, οδηγούνται στον αρμόδιο εισαγγελέα.

Από την Υποδιεύθυνση Δίωξης Ναρκωτικών συνελήφθησαν 10 άτομα σε κέντρο διασκέδασης στην Αθήνα

Κατασχέθηκαν ποσότητες κοκαΐνης, ηρωίνης, κάνναβης, MDMA, ecstasy και φαρμακευτικών δισκίωνhttps://t.co/kfNmhC99GT — Ελληνική Αστυνομία (@hellenicpolice) November 11, 2019

Αντιδράσεις

Αξίζει να σημειωθεί ότι η εν λόγω επιχείρηση προκάλεσε αρκετές αντιδράσεις για τις πρακτικές που χρησιμοποίησαν οι αστυνομικοί. Μάλιστα, τη στιγμή της εφόδου των αστυνομικών περιγράφει σε ανάρτησή του στο Facebook ο DJ Γιώργος Απέργης, σημειώνοντας μεταξύ άλλων:

«Μετά από 25 χρόνια εμπειρίας και ενασχόλησης στο χώρο της Ηλεκτρονικής Dance σκηνής και απόλυτα καθαρός από ναρκωτικές ουσίες όλα αυτά τα χρόνια, το οποίο είναι και ευρέως γνωστό, δέχεσαι επίθεση μέσα σε έναν νόμιμο χώρο διασκέδασης».

Ο ίδιος εξηγεί για όσα έγιναν στο κλαμπ το βράδυ του Σαββάτου: «Το βράδυ του Σαββάτου ήμουν καλεσμένος να παίξω μουσική στο …. στην Αθήνα στο Γκάζι. Από νωρίς εκεί με χαρά μου διαπίστωσα ότι οι θαμώνες ήταν αρκετά νέοι υγιείς clubbers γύρω στα 20 χρόνια και κάποιοι μεγαλύτεροι οι οποίοι και ξεχώριζαν καθώς αποδείχτηκε στο τέλος ότι ήταν οι περισσότεροι της δίωξης.

Έχοντας συνεργασία με τον χώρο και έως διοργανωτής στο πρόσφατο παρελθόν γνωρίζω το τεράστιο κόστος το οποίο δαπανάτε σε security για την αποφυγή φασαριών και χρήσης ουσιών, το οποίο είναι εμφανές σε όλο τον χώρο.

Μετά το dj set μου και ενώ έχεις πιει 2-3 ποτά και έχοντας θετικά συναισθήματα καθώς είσαι κάτω από την επιρροή της δυνατής μουσικής και τον φωτορυθμικών, γίνεται ΝΤΟΥ από δέκα άτομα μπαίνοντας με βρισιές μέσα στο μαγαζί δημιουργώντας τον πανικό και τον φόβο στον κόσμο. Δίνοντας διαταγές όπως: γονατιστέ τωρα!! τα χέρια στα κεφάλια όλοι!!! Μην έχοντας συνειδητοποιήσει τι ακριβώς είναι αυτοί νομίζεις ότι γίνεται τρομοκρατική επίθεση τύπου Μπατακλάν ή είναι ληστεία τύπου τράπεζας.

Νιώθοντας φυσικά τον φόβο ότι εάν κουνηθείς σε σκότωσαν. Περνώντας τα λεπτά συνειδητοποιείς ότι είναι της δίωξης. Για μια ώρα η εικόνα είναι μια: 300 άτομα γονατιστά με τα χέρια στο κεφάλι σαν έτοιμα για εκτέλεση μέσα σε χώρο διασκέδασης. Ντροπή και αποτροπιασμός. Μετά μια ώρα και μην έχοντας την δυνατότητα να μιλήσεις ούτε στον διπλανό σου, ούτε στο τηλέφωνο, ούτε να κουνηθείς, ελέγχεσαι και βγαίνεις από το μαγαζί

Η εικόνα έξω η ίδια, 10 άτομα στημένα με την πλάτη στον τοίχο και τα χέρια ανοιχτά, έτοιμα σαν για εκτέλεση από τoυς Ναζί, στους γύρω δρόμους 10 αυτοκίνητα, 3 πούλμαν και γύρω στους 60 αστυνομικούς να την έχουν πέσει λες και βρήκαν την γιάφκα με τους τρομοκράτες.

Μια καθαρά επίθεση στην ελευθερία της έκφρασης της προσωπικής αξιοπρέπειας με στόχο τον εναλλακτικό χώρο της ηλεκτρονικής μουσικής.

Δευτέρα σήμερα και νέα από τους περισσότερους φίλους μου δεν έχω και πραγματικά μου κάνει εντύπωση πως σχεδόν κανένας από τους θαμώνες δεν έχει αναρτήσει τίποτα. Ο φασισμός και η τρομοκρατία δεν θα περάσει!».

Ανακοίνωση της ΕΛ.ΑΣ

Οι άνδρες της Δίωξης εισέβαλαν στο κατάστημα όπου τελικά εντόπισαν ποσότητες απαγορευμένων ουσιών, ενώ προχώρησαν και στις συλλήψεις 10 ατόμων.

Ειδικότερα συνελήφθησαν 5 αλλοδαποί και 5 ημεδαποί και συγκεκριμένα 6 πελάτες, στην κατοχή των οποίων βρέθηκαν ποσότητες κοκαΐνης, ηρωίνης, κάνναβης, MDMA και φαρμακευτικά δισκία, υπάλληλος του κέντρου διασκέδασης, που κατείχε τρεις συσκευασίες κοκαΐνης συνολικού μικτού βάρους 2,8 γραμμάριων και οι ιδιοκτήτες του κέντρου

Επιπλέον, σύμφωνα με την ΕΛ.ΑΣ, στο δάπεδο του καταστήματος εντοπίστηκαν ποσότητες κοκαΐνης, κάνναβης, MDMA και ecstasy, τις οποίες απέρριψαν οι κάτοχοι τους.

Συνολικά βρέθηκαν και κατασχέθηκαν 12,6 γραμμάρια κάνναβη και 3,5 γραμμάρια κοκαΐνη, 1,7 γραμμάρια ηρωίνη και 3,2 γραμμάρια MDMA, 2 δισκία ecstasy και 20 δισκία φαρμακευτικού σκευάσματος.

Οι συλληφθέντες με τη δικογραφία που σχηματίστηκε σε βάρος τους οδηγούνται στον αρμόδιο Εισαγγελέα.